**UGOVOR O OTVARANJU I VOĐENJU DEVIZNOG RAČUNA**

**ZA DOMAĆA PRAVNA LICA**

**BROJ:**

**IBAN:**

zaključen u       dana       godine, između:

Erste Bank a.d. Novi Sad, Novi Sad, Bulevar oslobođenja 5

matični broj 08063818; PIB 101626723; tekući račun broj 908-34001-19; koju zastupa Slavko Carić, predsednik Izvršnog odbora i Jasna Terzić, član Izvršnog odbora ( u daljem tekstu: Banka)

i

(registrovani naziv i sedište, ulica i broj)

matični broj      ; PIB      , broj računa: 340 -

koga zastupa       ovlašćeno lice (u daljem tekstu: Klijent)

**Član 1.**

Predmet ovog Ugovora je regulisanje međusobnih prava i obaveze po osnovu otvaranja, vođenja i gašenja deviznog računa Klijenta kod Banke broj: 340 -       (u daljem tekstu: Račun) i obavljanje platnih usluga.

**Član 2.**

Banka se obavezuje da:

* sve naloge Klijenta izvršava bez odlaganja, u skladu sa važećim propisima (nalozi za plaćanje se izvršavaju prema redosledu prijema, a u skladu sa Terminskim planom Banke),
* uredno popunjeni nalog Klijenta, dostavljen u toku dana u roku predviđenom za prijem naloga, obradi u istom danu, a da sve naloge primljene nakon ovog vremena izvrši narednog radnog dana,
* evidentira sve dnevne promene na računu i o tome dostavi Klijentu izveštaj u formi izvoda, koji će Klijent preuzimati ili koji će mu se staviti na raspolaganje na jedan od načina naznačenih u pismenom zahtevu za otvaranje računa,
* ispita svako neslaganje ili osporavanje dugovanja, odnosno potraživanja po računu na koje ukaže Klijent,
* obezbedi relevantne informacije i u zavisnosti od njih izvrši potrebna usaglašavanja i korekcije na računu,
* poštuje tajnosti računa i informacije o računu daje samo Klijentu ili po nalogu suda ili drugog nadležnog organa u skladu sa propisima.

**Član 3.**

Klijent se obavezuje da:

* se prilikom obavljanja platnog prometa preko Računa pridržava važećih propisa,
* da uredno izmiruje obaveze po osnovu naknada i provizija za obavljanje poslova po ovom Ugovoru u skladu sa važećim cenovnikom Banke,
* o statusnim i drugim promenama koje se registruju kod APR, suda, odnosno drugog nadležnog organa obavesti Banku u roku od 3 (tri) dana od dana dobijanja rešenja o upisu promene kod APR, suda, odnosno drugog nadležnog organa,
* vodi računa o izveštajima dobijenim od Banke, da ih pregleda i da o svakom neslaganju ili osporavanju dugovanja, odnosno potraživanja u izveštaju koji mu je dostavljen, blagovremeno podnese reklamaciju Banci a najkasnije u roku od 3 (tri) dana od dana preuzimanja ili stavljanja na raspolaganje izvoda,
* poslove platnog prometa sa inostranstvom preko računa obavlja u okviru tekućeg bankarskog radnog dana u skladu sa terminskim planom Banke,
* Banci dostavi podatke i dokumentaciju neophodne za identifikaciju fizičkog i pravnog lica u skladu sa pozitivnim propisima o sprečavanju pranja novca kao i drugu dokumentaciju po zahtevu Banke neophodnu za poznavanje i praćenje poslovanja stranke.

**Član 4.**

Klijent podnosi Banci na realizaciju uredno popunjene naloge za plaćanje i obaveštenje o naplati, sa priloženom dokumentacijom u skladu sa važećim propisima, u pisanoj formi ili u elektronskoj formi, potpisane od strane ovlašćenih lica na kartonu deponovanih potpisa, odnosno lica kojima je na osnovu deponovanog potpisa dodeljena identifikaciona kartica ili elektronski sertifikat.

**Član 5.**

Banka je obavezna da izvrši blokadu računa po osnovu naloga za prinudnu naplatu ispostavljenih od strane nadležne organizacije za prinudnu naplatu.

**Član 6.**

Za obavljanje poslova iz ovog Ugovora Klijent se obavezuje da Banci plati naknade u skladu sa Cenovnikom za platne usluge i Cenovnikom proizvoda i usluga za pravna lica Direkcije za mala preduzeća i preduzetnike (u daljem tekstu Cenovnik), u zavisnosti od toga da li je Klijent segmentiran u kategoriju pravna lica ili mikro subjekti.

Cenovnik Banke dostupan je na internet stranicama Banke (www.erstebank.rs) i u poslovnim prostorijama Banke.

Ugovorne strane su saglasne da Banka zadržava pravo izmene i/ili dopune Cenovnika, te prihvataju njegovu primenu sa svim izmenama i/ili dopunama donetim za vreme trajanja ovog Ugovora, bez zaključenja posebnog aneksa.

Banka o izmeni Cenovnika obaveštava Klijenta elektronskim putem, odnosno putem pošte, najkasnije 15 dana pre početka primene.

Smatraće se da se Klijent saglasio sa izmenama/dopunama Cenovnika, ukoliko do dana početka primene ne obavesti Banku pisanim putem da ih ne prihvata.

**Član 7.**

Ugovor se zaključuje na neodređeni vremenski period, s mogućnošću otkaza bilo koje ugovorne strane uz otkazni rok od 15 dana koji počinje da teče od dana prijema pismenog obaveštenja o otkazu drugoj ugovornoj strani.

U slučaju jednostranog otkaza Ugovora Klijent je dužan da prethodno izmiri sva dospela dugovanja prema Banci.

Banka ima pravo na jednostrani raskid Ugovora bez obaveze poštovanja otkaznog roka u sledećim slučajevima:

- ukoliko utvrdi da se kod Klijenta primenjuju nedozvoljene radnje kojima se ugrožava poslovanje kako Klijenta tako i Banke ( zloupotreba potpisa, pečata, neovlašćeno popunjavanje i predaja naloga platnog prometa i sl.),

- ukoliko Klijent ne prijavi tačne podatke kao i promene podataka koje se registruju kod nadležnih organa, u roku od najkasnije 15 dana od dana dostavljanja zahteva Banke,

- ukoliko Klijent ne dostavi dokumentaciju kojom se podaci o Računu usklađuju sa promenom podataka iz prethodne alineje u roku od najkasnije 15 dana od dana dostavljanja zahteva Banke,

- ukoliko na zahtev Banke ne dostavi dodatnu dokumentaciju neophodnu za postupak poznavanja i praćenja stranke u roku od najkasnije 15 dana od dana dostavljanja zahteva Banke,

- u drugim slučajevima propisanim Zakonom o sprečavanju pranja novca i finansiranja terorizma.

Banka ima pravo da u slučajevima iz stava 3. ovog člana, privremeno obustavi pružanje platnih usluga, do dostavljanja validne dokumentacije i podataka od strane Klijenta, o čemu obaveštava Klijenta pisanim putem.

**Član 8.**

Klijent potvrđuje da su podaci uneti u Ugovor i dokumentacija koju je dao Banci, istiniti i verodostojni, te da nije bilo izmene istih do dana zaključenja ovog Ugovora.

Klijent je dužan da o promeni adrese odmah obavesti Banku pismenim putem. U protivnom, svi dopisi/obaveštenja upućivaće se Klijentu na poslednju poznatu adresu. Posledice neispunjavanja ove obaveze snosiće Klijent.

Klijent je saglasan i ovim ovlašćuje Banku da sve podatke koje je prezentovao Banci prilikom zaključenja ovog Ugovora, kao i podatke do kojih Banka dođe u toku realizacije ovog Ugovora, a koji se u smislu Zakona o zaštiti podataka smatraju ličnim podacima, a u smislu Zakona o bankama poslovnom tajnom, može koristiti, obrađivati i čuvati u svrhu realizacije ovog Ugovora, unapređenja poslovne saradnje sa klijentima, razvoja svojih usluga i proizvoda, kao i u svrhu sprovođenja istraživanja i analiza za potrebe Banke.

Klijent je saglasan i ovim ovlašćuje Banku da podatke iz prethodnog stava, može proslediti i obradu podataka poveriti članicama Erste Grupe, Forumu za prevenciju zloupotreba u kreditnim poslovima, ili trećem pravnom licu, a sa ciljem postizanja kvalitetnije i efikasnije obrade podataka, izveštavanja na nivou Erste Grupe, kao i za ostale poslovne potrebe Banke, pod uslovom da je Banka ugovornim odnosom sa navedenim pravnim licima kojima vrši prenos podataka i poverava obradu tih podataka obezbedila isti ili viši nivo zaštite poverljivosti, poslovne tajne i čuvanja integriteta podataka koji primenjuje i prema svojim klijentima, kao i da je obezbedila da podaci budu odgovarajuće zaštićeni od zloupotreba, uništenja, gubitka, neovlašćenih promena ili pristupa, i da lica koja su angažovana na obradi, budu obavezana da čuvaju tajnost podataka.

Klijent je saglasan i ovim ovlašćuje Banku da u toku trajanja ovog Ugovora  od Kreditnog  biroa, može zahtevati, preuzeti, koristiti,čuvati  i obrađivati izveštaje Kreditnog biroa koji sadrže podatke o  Klijentu,u svrhu unapređenja poslovne saradnje sa Klijentom, razvoja i unapređenja usluga Banke, pružanja adekvatne usluge Klijentu, kao i sprovođenja istraživanja  i analiza za potrebe Banke . Data saglasnost  važi do njenog opoziva i u druge svrhe se ne može koristiti.

**Član 9.**

Klijent se obeležavanjem jedne od dve opcije opredeljuje za način poslovanja sa Bankom:

Klijent izričito zahteva da u poslovanju sa Bankom koristi pečat. Banka je u obavezi da odbije prijem i realizaciju dokumentacije koja nije overena pečatom Klijenta.

Klijent u poslovanju sa bankom ne koristi pečat.

**Član 10.**

Za sve što nije regulisano ovim ugovorom primenjivaće se važeći propisi, Opšti uslovi poslovanja Banke, i Opšti uslovi pružanja platnih usluga Erste Bank za poslovne subjekte, koji se smatraju sastavnim delom ovog Ugovora.

Potpisom ovog Ugovora Klijent potvrđuje da su mu pre zaključenja ovog Ugovora bili dostupni Opšti uslovi pružanja platnih usluga Erste Bank za poslovne subjekte i Opšti uslovi poslovanja Banke, te da je upoznat sa njihovom sadržinom i da ih u celosti prihvata.

Na ovaj Ugovor ne primenjuju se odredbe glave II Zakona o platnim uslugama osim članova 14. i 15, člana 16. st. 3. i 4. i člana 32. ovog zakona, kao ni odredbe čl. 51, 58, 60. i 63. ovog zakona.

Potpisom ovog Ugovora Klijent potvrđuje da je upoznat i da u celosti prihvata Opšte uslove poslovanja Banke.

**Član 11.**

Ugovorne strane saglasne su da će sve eventualne sporove koji proističu iz ovog ugovornog odnosa nastojati da reše sporazumno, a ukoliko to nije moguće, ugovaraju nadležnost suda u sedištu Banke.

**Član 12.**

Ugovor je zaključen u 2 (dva) istovetna primerka, po 1 (jedan) za svaku ugovornu stranu.

ZA KLIJENTA ZA BANKU

|  |  |
| --- | --- |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(potpis ovlašćenog lica) (ime, prezime,funkcija i potpis ovlašćenog lica)

M.P*.* M.P.

*(za klijente koji u poslovanju sa*

*Bankom koriste pečat)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime, prezime,funkcija i potpis ovlašćenog lica)